CELEX: 32012R1179
Language: mt
Date: 2012-12-10 00:00:00
Title: Regolament tal-Kummissjoni (UE) Nru 1179/2012 tal- 10 ta’ Diċembru 2012 li jistabbilixxi kriterji li jiddeterminaw meta l-ħġieġ mormi ma jibqax jitqies bħala skart skont id-Direttiva 2008/98/KE tal-Parlament Ewropew u tal-Kunsill

11.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 337/31
            
         REGOLAMENT TAL-KUMMISSJONI (UE) Nru 1179/2012
   tal-10 ta’ Diċembru 2012
   li jistabbilixxi kriterji li jiddeterminaw meta l-ħġieġ mormi ma jibqax jitqies bħala skart skont id-Direttiva 2008/98/KE tal-Parlament Ewropew u tal-Kunsill
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart u li tħassar ċerti Direttivi (1) u b’mod partikolari l-Artikolu 6(2) tagħha,
   Billi:
   
               (1)
            
            
               Minn evalwazzjoni ta’ diversi flussi ta’ skart jirriżulta li s-swieq tar-riċiklaġġ għall-ħġieġ mormi għandhom jibbenefikaw mill-iżvilupp ta’ kriterji speċifiċi li jiddeterminaw meta l-ħġieġ mormi miksub mill-iskart ma jibqax jitqies bħala skart. Dawn il-kriterji għandhom jiżguraw livell għoli ta’ ħarsien ambjentali. Għandhom ikunu mingħajr ħsara għall-klassifika tal-ħġieġ mormi bħala skart minn pajjiżi terzi.
            
         
               (2)
            
            
               Rapporti taċ-Ċentru Konġunt tar-Riċerka tal-Kummissjoni Ewropea wrew li jeżistu kemm suq kif ukoll domanda għall-ħġieġ mormi biex jintużaw bħala materjal ta’ alimentazzjoni fl-industrija li tipproduċi l-ħġieġ. Il-ħġieġ mormi għandu għalhekk ikun suffiċjentament pur u għandu jissodisfa l-istandards jew l-ispeċifikazzjonijiet rilevanti meħtieġa mill-industrija tal-produzzjoni tal-ħġieġ.
            
         
               (3)
            
            
               Il-kriterji li jiddeterminaw meta l-ħġieġ mormi ma jibqax jitqies bħala skart għandhom jiżguraw li l-ħġieġ li jirriżulta minn operazzjoni ta’ rkupru jissodisfa r-rekwiżiti tekniċi tal-industrija tal-produzzjoni tal-ħġieġ, ikun konformi mal-leġislazzjoni u l-istandards eżistenti applikabbli għall-prodotti u ma jwassalx għal impatti kumplessivi avversi għall-ambjent jew għal saħħet il-bniedem. Ir-rapporti taċ-Ċentru Konġunt għar-Riċerka tal-Kummissjoni Ewropea wrew li l-kriterji proposti dwar l-iskart li jintuża bħala input fl-operazzjoni ta’ rkupru, dwar il-proċessi u t-tekniki ta’ trattament, kif ukoll dwar il-ħġieġ mormi li jirriżulta mill-operazzjoni ta’ rkupru jissodisfaw dawk l-għanijiet peress li għandhom jirriżultaw fil-ġenerazzjoni ta’ ħġieġ mormi mingħajr proprjetajiet perikolużi u suffiċjentament ħieles minn komponenti mhux tal-ħġieġ.
            
         
               (4)
            
            
               Sabiex tkun żgurata l-konformità mal-kriterji, huwa xieraq li jkun ipprovdut li tinħareġ l-informazzjoni dwar il-ħġieġ mormi li ma baqax jitqies bħala skart u li tiġi implimentata sistema ta’ ġestjoni.
            
         
               (5)
            
            
               Sabiex l-operaturi jkunu jistgħu jadattaw għall-kriterji li jiddeterminaw meta l-ħġieġ mormi ma jibqax jitqies bħala skart, huwa xieraq li jkun ipprovdut li jgħaddi perjodu ta’ żmien raġonevoli qabel ma’ dan ir-Regolament jibda japplika.
            
         
               (6)
            
            
               Il-miżuri pprovduti f’dan ir-Regolament huma skont l-opinjoni tal-Kumitat stabbilit permezz tal-Artikolu 39 tad-Direttiva 2008/98/KE,
            
         ADOTTAT DAN IR-REGOLAMENT:
   Artikolu 1
   Suġġett
   Dan ir-Regolament jistabbilixxi kriterji li jiddeterminaw meta l-ħġieġ mormi intenzjonat għall-produzzjoni ta’ sustanzi jew oġġetti tal-ħġieġ fil-proċessi tat-tidwib mill-ġdid ma jibqax jitqies bħala skart.
   Artikolu 2
   Definizzjonijiet
   Għall-finijiet ta’ dan ir-Regolament, għandhom japplikaw id-definizzjonijiet stabbiliti fid-Direttiva 2008/98/KE.
   Barra minn hekk, għandhom japplikaw id-definizzjonijiet li ġejjin:
   
               1.
            
            
               “ġieġ mormi” tfisser frak tal-ħġieġ iġġenerat mill-irkupru ta’ ħġieġ ta’ skart;
            
         
               2.
            
            
               “detentur” tfisser il-persuna fiżika jew legali li għandha fil-pussess tagħha l-ħġieġ mormi;
            
         
               3.
            
            
               “produttur” tfisser id-detentur li jittrasferixxi l-ħġieġ mormi lil detentur ieħor għall-ewwel darba bħala ħġieġ mormi li ma baqax jitqies bħala skart;
            
         
               4.
            
            
               “importatur” tfisser kwalunkwe persuna fiżika jew legali stabbilita fl-Unjoni li tintroduċi ħġieġ mormi li ma baqax jitqies bħala skart fit-territorju doganali tal-Unjoni;
            
         
               5.
            
            
               “persunal ikkwalifikat” tfisser persunal li huwa kkwalifikat bl-esperjenza jew bit-taħriġ sabiex jimmonitorja u jivvaluta l-proprjetajiet tal-ħġieġ mormi;
            
         
               6.
            
            
               “spezzjoni viżwali” tfisser spezzjoni tal-ħġieġ mormi li tkopri l-partijiet kollha ta’ konsenja u li ssir permezz tas-sensi tal-bniedem jew kwalunkwe tagħmir mhux speċjalizzat;
            
         
               7.
            
            
               “konsenja” tfisser lott ta’ ħġieġ mormi li huwa maħsub sabiex jiġi kkonsenjat mingħand produttur lil detentur ieħor u li jista’ jinżamm f’unità tat-trasport waħda jew iktar, bħal kontenituri.
            
         Artikolu 3
   Kriterji għall-ħġieġ mormi
   Il-ħġieġ mormi ma għandux jibqa’ jitqies bħala skart fejn, mat-trasferiment mingħand il-produttur lil detentur ieħor, jiġu sodisfatti l-kundizzjonijiet kollha li ġejjin:
   
               1.
            
            
               il-ħġieġ mormi li jirriżulta mill-operazzjoni ta’ rkupru huwa konformi mal-kriterji stabbiliti fit-Taqsima 1 tal-Anness I;
            
         
               2.
            
            
               l-iskart użat bħala input għall-operazzjoni ta’ rkupru jkun konformi mal-kriterji stabbiliti fit-Taqsima 2 tal-Anness I;
            
         
               3.
            
            
               l-iskart użat bħala materja prima għall-operazzjoni ta’ rkupru ġie ttrattat skont il-kriterji stabbiliti fit-Taqsima 3 tal-Anness I;
            
         
               4.
            
            
               il-produttur issodisfa r-rekwiżiti stabbiliti fl-Artikoli 4 u 5;
            
         
               5.
            
            
               il-ħġieġ mormi huwa intenzjonat għall-produzzjoni ta’ sustanzi jew oġġetti tal-ħġieġ fil-proċessi tat-tidwib mill-ġdid.
            
         Artikolu 4
   Dikjarazzjoni tal-konformità
   1.   Il-produttur jew l-importatur għandu joħroġ, għal kull konsenja ta’ ħġieġ mormi, dikjarazzjoni tal-konformità li tkun konformi mal-mudell stabbilit fl-Anness II.
   2.   Il-produttur jew l-importatur għandu jittrażmetti d-dikjarazzjoni tal-konformità lid-detentur tal-konsenja ta’ ħġieġ mormi li jmiss. Il-produttur jew l-importatur għandhom iżommu kopja tad-dikjarazzjoni tal-konformità għal mill-inqas sena wara d-data tal-ħruġ tagħha u għandhom iqegħduha għad-dispożizzjoni tal-awtoritajiet kompetenti meta jintalbu jagħmlu dan.
   3.   Id-dikjarazzjoni tal-konformità tista’ tkun f’forma elettronika.
   Artikolu 5
   Sistema ta’ ġestjoni
   1.   Il-produttur għandu jimplimenta sistema ta’ ġestjoni adattata biex turi l-konformità mal-kriterji msemmija fl-Artikolu 3.
   2.   Is-sistema ta’ ġestjoni għandu jkun fiha sett ta’ proċeduri dokumentati dwar kull wieħed mill-aspetti li ġejjin:
   
               (a)
            
            
               il-monitoraġġ tal-kwalità tal-ħġieġ mormi li jirriżulta mill-operazzjoni ta’ rkupru kif stabbilit fit-Taqsima 1 tal-Anness I (inklużi t-teħid tal-kampjuni u l-analiżi);
            
         
               (b)
            
            
               l-aċċettazzjoni tal-kontroll tal-iskart li ntuża bħala input għall-operazzjoni ta’ rkupru kif stabbilit fit-Taqsima 2 tal-Anness I;
            
         
               (c)
            
            
               il-monitoraġġ tal-proċessi u t-tekniki ta’ trattament deskritti fit-Taqsima 3 tal-Anness I;
            
         
               (d)
            
            
               ir-reazzjoni tal-konsumaturi dwar il-konformità mal-kwalità tal-ħġieġ mormi;
            
         
               (e)
            
            
               iż-żamma ta’ reġistri tar-riżultati tal-monitoraġġ imwettaq skont il-punti (a) sa (c);
            
         
               (f)
            
            
               ir-rieżami u t-titjib tas-sistema ta’ ġestjoni;
            
         
               (g)
            
            
               it-taħriġ tal-persunal.
            
         3.   Is-sistema ta’ ġestjoni għandha tippreskrivi wkoll ir-rekwiżiti speċifiċi għall-monitoraġġ stabbiliti fl-Anness I għal kull kriterju.
   4.   Korp ta’ valutazzjoni tal-konformità, kif definit fir-Regolament (KE) Nru 765/2008 (2) tal-Parlament Ewropew u tal-Kunsill, li kiseb akkreditazzjoni skont dak ir-Regolament, jew verifikatur ambjentali, kif definit fl-Artikolu 2(20)(b) tar-Regolament (KE) Nru 1221/2009 (3) tal-Parlament Ewropew u tal-Kunsill, li huwa akkreditat jew liċenzjat skont dak ir-Regolament, għandu jivverifika li s-sistema ta’ ġestjoni hija konformi mar-rekwiżiti ta’ dan l-Artikolu. Il-verifika għandha titwettaq kull tliet snin. Dawk il-verifikaturi biss li għandhom l-ambiti ta’ akkreditazzjoni jew ta’ liċenzja bbażati fuq il-Kodiċijiet NACE li ġejjin kif speċifikat fir-Regolament (KE) Nru 1893/2006 (4) tal-Parlament Ewropew u tal-Kunsill huma kkunsidrati li għandhom esperjenza speċifika suffiċjenti biex iwettqu l-verifika msemmija f’dan ir-Regolament:
   
               —
            
            
               * Kodiċi NACE 38 (Ġbir ta’ skart, trattament u attivitajiet ta’ rimi; irkupru ta’ materjal), jew
            
         
               —
            
            
               * Kodiċi NACE 23.1 (Manifattura tal-ħġieġ u prodotti tal-ħġieġ).
            
         5.   L-importatur għandu jesiġi li l-fornituri tiegħu jimplimentaw sistema ta’ ġestjoni li tkun konformi mar-rekwiżiti tal-paragrafi 1, 2 u 3 ta’ dan l-Artikolu u li tkun ġiet ivverifikata minn verifikatur estern indipendenti.
   Is-sistema ta’ ġestjoni tal-fornitur għandha tkun iċċertifikata minn korp tal-valutazzjoni tal-konformità li huwa akkreditat minn korp ta’ akkreditazzjoni li jkun għadda b’suċċess minn evalwazzjoni minn pari għal din l-attività mill-korp rikonoxxut fl-Artikolu 14 tar-Regolament (KE) Nru 765/2008; jew minn verifikatur ambjentali li huwa akkreditat jew liċenzjat minn korp ta’ akkreditazzjoni jew ta’ liċenzjar skont ir-Regolament (KE) Nru 1221/2009 li huwa wkoll suġġett għall-evalwazzjoni minn pari skont l-Artikolu 31 ta’ dak ir-Regolament, rispettivament.
   Il-verifikaturi li jridu joperaw f’pajjiżi terzi jridu jiksbu akkreditazzjoni jew liċenzja speċifika, skont l-ispeċifikazzjonijiet stabbiliti fir-Regolament (KE) Nru 765/2008 jew ir-Regolament (KE) Nru 1221/2009 flimkien mad-Deċiżjoni tal-Kummissjoni Nru 2011/832/UE (5).
   6.   Il-produttur għandu jagħti aċċess għas-sistema ta’ ġestjoni lill-awtoritajiet kompetenti meta dawn jitolbuh.
   Artikolu 6
   Dħul fis-seħħ
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   Għandu japplika mill-11 ta' Ġunju 2013.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-10 ta’ Diċembru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 312, 22.11.2008, p. 3.
   
      (2)  ĠU L 218, 13.8.2008, p. 30.
   
      (3)  ĠU L 342, 22.12.2009, p. 1.
   
      (4)  ĠU L 393, 30.12.2006, p. 1.
   
      (5)  ĠU L 330, 14.12.2011, p. 25.
   
      ANNESS I
      
         Kriterji għall-ħġieġ mormi
      
      
                  Kriterji
               
               
                  Rekwiżiti ta’ awtomonitoraġġ
               
            
                  
                     Taqsima 1:   Kwalità tal-ħġieġ mormi li jirriżulta mill-operazzjoni ta’ rkupru
                  
               
            
                  
                              1.1.
                           
                           
                              Il-ħġieġ mormi għandu jkun konformi ma’ speċifikazzjoni tal-konsumatur, speċifikazzjoni tal-industrija jew standard għall-użu dirett fil-produzzjoni ta’ sustanzi jew ta’ oġġetti tal-ħġieġ permezz ta’ tidwib mill-ġdid fil-faċilitajiet tal-manifattura tal-ħġieġ.
                           
                        
               
                  Persunal ikkwalifikat għandu jivverifika li kull konsenja tkun konformi mal-ispeċifikazzjoni x-xierqa.
               
            
                  
                              1.2.
                           
                           
                              Il-kontenut tal-komponenti mhux tal-ħġieġ li ġejjin għandhom ikunu:
                              
                                          —
                                       
                                       
                                          Metalli ferrużi: ≤ 50 ppm;
                                       
                                    
                                          —
                                       
                                       
                                          Metalli mhux ferrużi: ≤ 60 ppm;
                                       
                                    
                                          —
                                       
                                       
                                          Sustanzi inorganiċi mhux tal-ħġieġ mhux tal-metall:
                                          
                                                      —
                                                   
                                                   
                                                      ≤ 100 ppm għall-ħġieġ mormi ta’ daqs > 1 mm;
                                                   
                                                
                                                      —
                                                   
                                                   
                                                      ≤ 1 500  ppm għall-ħġieġ mormi ta’ daqs ≤ 1 mm;
                                                   
                                                
                                    
                                          —
                                       
                                       
                                          Sustanzi organiċi: ≤ 2 000  ppm.
                                       
                                    Eżempji ta’ sustanzi inorganiċi mhux tal-ħġieġ mhux tal-metall huma: iċ-ċeramika, il-ġebel, il-porċellana, il-piroċeramika.
                              Eżempji ta’ sustanzi organiċi huma: il-karta, il-gomma, il-plastiks, it-tessuti, l-injam.
                           
                        
               
                  Persunal ikkwalifikat għandu jwettaq spezzjoni viżwali ta’ kull konsenja.
                  F’intervalli xierqa u soġġett għal rieżami jekk isiru bidliet sinifikanti fil-proċess tal-operat, kampjuni rappreżentattivi tal-ħġieġ mormi għandhom jiġu analizzati gravimetrikament biex jitkejjel it-total tal-komponenti mhux tal-ħġieġ. Il-kontenut tal-komponent mhux tal-ħġieġ għandu jiġi analizzat billi jintiżen wara s-separazzjoni mekkanika jew manwali (kif xieraq) tal-materjali li jkunu taħt spezzjoni viżwali bir-reqqa.
                  Il-frekwenzi xierqa tal-monitoraġġ bit-teħid tal-kampjuni għandhom ikunu stabbiliti billi jiġu kkunsidrati l-fatturi li ġejjin:
                  
                              —
                           
                           
                              It-tendenza mistennija tal-varjabbiltà (pereżempju kif murija mir-riżultati storiċi).
                           
                        
                              —
                           
                           
                              Ir-riskju inerenti ta’ varjabbiltà fil-kwalità tal-ħġieġ ta’ skart li ntuża bħala input għall-operazzjoni ta’ rkupru u kwalunkwe pproċessar sussegwenti; Il-ħġieġ skartat qabel ma jasal għand il-konsumaturi b’kompożizzjoni prevedibbli ħafna, probabbilment jeħtieġ monitoraġġ inqas frekwenti. Ħġieġ skartat minn ġabra multimaterjali jista’ jeħtieġ monitoraġġ iktar frekwenti.
                           
                        
                              —
                           
                           
                              Il-preċiżjoni inerenti tal-metodu ta’ monitoraġġ.
                           
                        
                              —
                           
                           
                              Il-qrubija tar-riżultati tal-kontenut tal-komponent mhux tal-ħġieġ mal-limiti indikati hawn fuq.
                           
                        Il-proċess tad-determinazzjoni tal-frekwenzi tal-monitoraġġ għandu jkun dokumentat bħala parti mis-sistema ta’ ġestjoni u għandu jkun disponibbli għall-awditjar.
               
            
                  
                              1.3.
                           
                           
                              Il-ħġieġ mormi ma għandu juri l-ebda waħda mill-proprjetajiet perikolużi elenkati fl-Anness III tad-Direttiva 2008/98/KE. Il-ħġieġ mormi għandu jkun konformi mal-limiti ta’ konċentrazzjoni stabbiliti fid-Deċiżjoni tal-Kummissjoni 2000/532/KE (1) u ma għandux jaqbeż il-limiti ta’ konċentrazzjoni stabbiliti fl-Anness IV tar-Regolament (KE) Nru 850/2004 tal-Parlament Ewropew u tal-Kunsill (2).
                           
                        
               
                  Persunal ikkwalifikat għandu jwettaq spezzjoni viżwali ta’ kull konsenja. Fejn l-ispezzjoni viżwali tqajjem xi suspett ta’ possibbiltà ta’ proprjetajiet perikolużi, għandhom jittieħdu iktar miżuri xierqa ta’ monitoraġġ, bħal teħid ta’ kampjuni u ttestjar fejn ikun xieraq.
                  Il-persunal għandu jitħarreġ dwar il-proprjetajiet perikolużi potenzjali li jistgħu jkunu assoċjati mal-ħġieġ mormi u dwar il-komponenti jew il-karatteristiċi tal-materjali li jippermettu r-rikonoxximent tal-karatteristiċi perikolużi.
                  Il-proċedura għar-rikonoxximent tal-materjali perikolużi għandha tkun iddokumentata skont is-sistema ta’ ġestjoni.
               
            
                  
                     Taqsima 2:   Skart użat bħala input għall-operazzjoni ta’ rkupru
                  
               
            
                  
                              2.1.
                           
                           
                              Jista’ jintuża biss bħala input skart mill-ġabra tal-ħġieġ ta’ kontenituri rikuperabbli, ħġieġ ċatt jew oġġetti tal-ħġieġ użati bħala pożati għall-ikel li jkunu mingħajr ċomb. Il-ħġieġ skartat miġbur jista’, b’mod mhux intenzjonat, ikun fih ammonti żgħar ta’ tipi oħra ta’ ħġieġ.
                           
                        
               
                  Il-kontroll tal-aċċettazzjoni tal-iskart kollu li fiħ il-ħġieġ riċevut (permezz ta’ spezzjoni viżwali) u tad-dokumentazzjoni li takkumpanjah għandu jitwettaq minn persunal ikkwalifikat li jkun ingħata taħriġ dwar kif jagħraf l-iskart li fih il-ħġieġ li ma jissodisfax il-kriterji stabbiliti f’din it-Taqsima.
               
            
                  
                              2.2.
                           
                           
                              L-iskart li fih il-ħġieġ minn skart solidu muniċipali mħallat jew skart mit-taqsima tas-saħħa ma għandux jintuża bħala input.
                           
                        
            
                  
                              2.3.
                           
                           
                              L-iskart perikoluż ma għandux jintuża bħala input.
                           
                        
            
                  
                     Taqsima 3:   Proċessi u tekniki ta’ trattament
                  
               
            
                  
                              3.1.
                           
                           
                              L-iskart li fih il-ħġieġ għandu jkun ġie miġbur, isseparat u pproċessat u minn dak il-mument għandu jkun inżamm separat permanentament minn kwalunkwe skart ieħor.
                           
                        
                              3.2.
                           
                           
                              It-trattamenti kollha bħal: tkissir, raggruppament, separazzjoni, jew tindif, meħtieġa għall-preparazzjoni tal-ħġieġ mormi għall-użu dirett (permezz tat-tidwib mill-ġdid) fil-produzzjoni ta’ sustanzi jew oġġetti tal-ħġieġ, għandhom ikunu tlestew.
                           
                        
               
                   
               
            
         (1)  ĠU L 226, 6.9.2000, p. 3.
      
         (2)  ĠU L 229, 30.4.2004, p. 1.
   
   
      ANNESS II
      
         Dikjarazzjoni ta’ Konformità mal-kriterji li jiddeterminaw meta l-iskart ma jibqax jitqies bħala tali, imsemmija fl-Artikolu 4(1)
      
      
                  1.
               
               
                  Produttur/importatur tal-ħġieġ mormi:
                  Isem:
                  Indirizz:
                  Kuntatt:
                  Telefown:
                  Feks:
                  Posta elettronika:
               
            
                  2.
               
               
                  
                              (a)
                           
                           
                              Isem jew kodiċi tal-kategorija tal-ħġieġ mormi, skont speċifikazzjoni jew standard tal-industrija:
                           
                        
                              (b)
                           
                           
                              Dispożizzjonijiet tekniċi ewlenin tal-ispeċifikazzjoni jew standard tal-industrija, inkluż il-konformità mar-rekwiżiti tal-kwalità tal-prodott meta dan ma jibqax jitiqes bħala skart (End of Waste - EoW) għall-komponenti mhux tal-ħġieġ, jiġifieri l-kontenut ta’ metalli ferrużi, metalli mhux ferrużi, sustanzi inorganiċi u organiċi mhux tal-ħġieġ/mhux tal-metall:
                           
                        
            
                  3.
               
               
                  Il-konsenja tal-ħġieġ mormi hija konformi mal-ispeċifikazzjoni jew mal-istandard tal-industrija msemmija fil-Punt 2.
               
            
                  4.
               
               
                  Kwantità tal-konsenja f’kg:
               
            
                  5.
               
               
                  Il-produttur tal-ħġieġ mormi japplika sistema ta’ ġestjoni li hija konformi mar-rekwiżiti tar-Regolament (UE) Nru 1179/2012, li ġiet ivverifikata minn korp ta’ valutazzjoni tal-konformità akkreditat jew minn verifikatur ambjentali jew, f’każ li l-ħġieġ mormi li ma baqax jitqies bħala skart jiġi impurtat fit-territorju doganali tal-Unjoni, minn verifikatur indipendenti estern.
               
            
                  6.
               
               
                  Il-konsenja tal-ħġieġ mormi tissodisfa l-kriterji msemmija fil-paragrafi minn 1 sa 3 tal-Artikolu 3 tar-Regolament (UE) Nru 1179/2012.
               
            
                  7.
               
               
                  Il-materjal f’din il-konsenja huwa intenzjonat esklussivament għall-użu dirett fil-produzzjoni ta’ sustanzi jew oġġetti tal-ħġieġ fil-proċessi ta’ tidwib mill-ġdid.
               
            
                  8.
               
               
                  Dikjarazzjoni tal-produttur/importatur tal-ħġieġ mormi:
                  Jiena niċċertifika li sa fejn naf jiena l-informazzjoni mogħtija hawn fuq hija kompluta u korretta:
                  Isem:
                  Data:
                  Firma: